Virallinen lehti nro C 297 , 15/10/1999 s. 0156



KIRJALLINEN KYSYMYS P-0384/99 esittäjä(t): Ursula Stenzel (PPE) komissiolle (19. helmikuuta 1999) Aihe: Kilpailu Viitaten kysymykseeni E-3079/98(1) 14.9.1998 pidetystä valintamenettelystä ja sen yhteydessä ilmaantuneista väärinkäytöksistä tiedustelen, voiko komissio vastata 6.2.1999 pidettyä kilpailua koskeviin kysymyksiin: 1. Mitä turvallisuus- tai valvontatoimia tämän kilpailun yhteydessä toteutettiin? 2. Voiko komissio taata, että tällä kertaa väärinkäytöksiä ei tapahtunut? 3. Mitä mieltä komissio on lehtileikkeistä, joiden mukaan poliisi on tutkinut asuntoja ja toimistoja takavarikoidakseen asiakirjoja ja levykkeitä? Komission jäsenen Erkki Liikasenkomission puolesta antama vastaus (11. maaliskuuta 1999) Ensinnäkin komissio haluaa ilmoittaa arvoisalle parlamentin jäsenelle, että 6. helmikuuta 1999 järjestetyt avoimien A-kilpailujen esivalintatestit sujuivat erittäin hyvin kaikissa 47 koepaikassa, jotka sijaitsivat kaikissa 15 jäsenvaltiossa. Uudet järjestyssäännöt toimivat erinomaisesti, eikä yhtään osallistujaa tarvinnut sulkea pois kokeesta. Osallistujat noudattivat hyvin järjestystä ja luottamuksen säilyminen kokeessa pystyttiin takaamaan. Parlamentin jäsenen esittämiin kysymyksiin komissio vastaa seuraavasti: 1. Komissio tiukensi usein eri toimenpitein kokeiden valmisteluvaiheen turvatoimia ja paransi koepaikkojen järjestystä ja kuria. Valmisteluvaiheessa rajoitettiin mahdollisimman vähäiseksi niiden henkilöiden määrä, jotka pääsivät näkemään koekysymykset. Myös koekysymysten kääntäminen tapahtui äärimmäisen suojatuissa oloissa. Valmisteluun osallistuvien henkilöiden määrää oli vähennetty huomattavasti ja kysymykset käännettiin suljetuissa ja valvotuissa saleissa tietokoneilla, joita ei ollut kytketty verkkoon. Kokeiden valvojien lukumäärää oli lisätty ja valvojia vaihdettu 6. helmikuuta 1999 järjestettyjen kokeiden sujuvuuden varmistamiseksi. Läsnä oli yli 900 valvojaa, jotka olivat enimmäkseen ylempiä virkamiehiä. Kaikille valvojille ja koepaikoista vastaaville henkilöille järjestettiin koulutustilaisuuksia. Kaikille kokeeseen osallistujille oli toimitettu kutsukirjeen mukana uudet järjestyssäännöt, joita oli noudatettava kaikissa koepaikoissa. Osallistujille oli ilmoitettu, ettei koesaliin saa ottaa mukaan matkapuhelinta, ja etteivät hakijat saa liikkua paikaltaan koepapereita jaettaessa tai kerättäessä taikka kokeen aikana. Lisäksi heitä oli muistutettu siitä, että näitä määräyksiä rikkova hakija poistetaan koesalista välittömästi, hänen koesuorituksensa mitätöidään ja hänen oikeutensa osallistua kilpailuun perutaan. 2. Kokeessa ei havaittu vilppiä. Uudet turvallisuus- ja valvontatoimenpiteet näyttävät toimineen erinomaisesti. 3. Erään 14. syyskuuta 1998 järjestetyn esivalintatestin osalta todetun vuodon johdosta komissio käynnisti välittömästi tutkimuksen löytääkseen asiasta vastuussa olevat, eli ne, jotka eivät noudattaneet velvollisuuttaan pitää koekysymykset salassa. Alustavasta raportista käy ilmi riittävästi seikkoja, joiden perusteella asian käsittely on voitu siirtää Belgian oikeusviranomaisille, jotka tästä lähtien vastaavat asian tutkinnasta. Sisäinen hallinnollinen tutkinta on päättynyt ja asiasta laadittiin 20. marraskuuta 1998 loppuraportti, joka toimitettiin Belgian oikeusviranomaisille. Raportin saatuaan virallinen syyttäjä pyysi sekaannusten ja epäselvyyksien välttämiseksi, että kaikki sisäiset tutkimukset keskeytetään kansallisten viranomaisten tutkimusten ajaksi. Oikeusviranomaiset ovat pyytäneet eräiden komission virkamiesten vapauksien sekä tiettyjen komission toimitilojen koskemattomuuden poistamista, ja komissio on suostunut pyyntöön. Toisten virkamiesten on sallittu toimia todistajina sen vastuun rajoissa, joka heillä on ollut kyseisen kilpailun järjestämisen yhteydessä. Lisäksi oikeusviranomaiset ovat suorittaneet kotietsintöjä (myös eräisiin komission toimitiloihin), minkä katsotaan olevan tavanomaista toimintaa. Oikeudellinen tutkinta jatkuu. (1) EYVL C 118, 29.4.1999, s. 165.